b'\n_START_ARTICLE_\nAnssi Hirvonen\n_START_PARAGRAPH_\nAnssi Hirvonen (s. 21. tammikuuta 1948 Tampere) on suomalainen ooppera- ja oratoriolaulaja sek\xc3\xa4 Sibelius-Akatemian emeritus laulutaiteen lehtori ja vs. professori._NEWLINE_Hirvonen on suorittanut Sibelius-Akatemiassa kanttori-urkurin-, yleisen osaston p\xc3\xa4\xc3\xa4st\xc3\xb6-, yksinlaulunopettajan- ja laulun diplomitutkinnot._NEWLINE_Hirvonen on toiminut suurten kirkkomusiikkiteosten tenorisolistina 1972 l\xc3\xa4htien. H\xc3\xa4n on esitt\xc3\xa4nyt yli 60 suurta, orkesteris\xc3\xa4estyksellist\xc3\xa4 kirkkomusiikkiteosta, l\xc3\xa4hes 700 konsertissa muun muassa Suomessa, Ruotsissa, Saksassa, Yhdysvalloissa, Ven\xc3\xa4j\xc3\xa4ll\xc3\xa4, Virossa, Latviassa ja F\xc3\xa4rsaarilla. H\xc3\xa4n on laulanut J. S. Bachin Johannes-passion evankelistan osan yli 100 kertaa. Muita keskeisi\xc3\xa4 teoksia ovat olleet muun muassa J. S. Bachin Matteus-passio, Joulu-oratorio, H-molli messu, H\xc3\xa4ndelin Messias, Mozartin Requiem, Haydnin Luominen, Rossinin Messe Solennelle ja Verdin Requiem._NEWLINE_H\xc3\xa4nen oopperadebyyttins\xc3\xa4 oli 1975 Tampereen Oopperan Rigolettossa Mantovan herttuana. Savonlinnan Oopperajuhlien vierailijana h\xc3\xa4n on toiminut 1978\xe2\x80\x931994, Heidelbergin Oopperan solistina 1979\xe2\x80\x931980, Suomen Kansallisoopperan vierailijana 1980\xe2\x80\x931997 ja vakituisena solistina 1990\xe2\x80\x931993. H\xc3\xa4n on vieraillut solistina my\xc3\xb6s Ruotsin Kuninkaallisessa Oopperassa ja Estonia-teatterissa. Lis\xc3\xa4ksi Hirvonen on vieraillut eri maakuntaoopperoissa._NEWLINE_Hirvonen on saanut tunnustusta erityisesti sek\xc3\xa4 bel canto- ett\xc3\xa4 koomisista rooleistaan. H\xc3\xa4n on esitt\xc3\xa4nyt yli 40 oopperaroolia yli 50 eri produktiossa yli 700 esityksess\xc3\xa4 ja tehnyt lukuisia levytyksi\xc3\xa4 sek\xc3\xa4 tv- ja radiotaltiointeja._NEWLINE_Hirvonen toimi Sibelius-Akatemian opettajana 1981\xe2\x80\x931985, lehtorina 1985\xe2\x80\x932013, vs. professorina 1995, 1996\xe2\x80\x931997 ja 2008\xe2\x80\x932011 sek\xc3\xa4 laulumusiikin osaston johtajana 2000\xe2\x80\x932002 ja varajohtajana 2002\xe2\x80\x932008. H\xc3\xa4n toimi my\xc3\xb6s kirkkomuusikkona Helsingiss\xc3\xa4 ja Tampereella 1970\xe2\x80\x931981._NEWLINE_H\xc3\xa4nelle my\xc3\xb6nnettiin Director musices -arvonimi vuonna 1998.'